Poliisi on ottanut Vantaalla kiinni miehen, jonka epäillään lyöneen tuntemattomia ihmisiä kadulla. Vuonna 1987 syntyneen miehen epäillään jopa tönäisseen nelivuotiasta lasta.

Poliisi sai sunnuntaina aamupäivällä hälytyksen miehestä, joka oli käynyt käsiksi vastaantulijoihin kevyen liikenteen väylällä.

Toinen ilmoittajista oli mies, joka kertoi olleensa liikkeellä kahden leikki-ikäisen lapsensa kanssa Vesitornin lähettyvillä, kun tuntematon mies oli yllättäen lyönyt häntä kaksi kertaa. Toinen lyönneistä oli osunut päähän. Tämän jälkeen lyöjä oli vielä tönäissyt asianomistajan mukana ollutta lasta.

Keski-ikäinen nainen puolestaan ilmoitti odottaneensa bussia Talvikkitien pysäkillä, kun takaa tullut mies oli yllättäen huitaissut häntä korvalle. Nainen kaatui ja hänen matkapuhelimensa rikkoutui.

Saatujen tuntomerkkien perusteella poliisi tunnisti nopeasti epäillyn, joka otettiin kiinni myöhemmin sunnuntaina. Kiinni otetun epäillään syyllistyneen pahoinpitelyyn Vantaalla myös pari päivää aikaisemmin, jolloin hänen epäillään lyöneen ohi pyöräillyttä naista elintarvikkeita sisältävällä muovikassilla päähän.